Hörppää 80–130 litraa satasella: Timo toteutti monen pojan haaveen ja osti oman panssarivaunun – "Paperisota oli melkoista"

HARRASTUS Kymmenlitrainen dieselmoottori jyrähtää. Ketjut kolisevat ja panssarivaunu liikkuu rauhallisen varmasti pihamaalla. Sitten kaasua, mennään eteenpäin ja savu pölähtää.

toimitus

Pari pitkää kierrosta ajetaan teollisuusaluetta ympäri. Ja maireaa hymyä on vaikea saada pois kuljettajan kasvoilta. Eikä kyse ole jäätymisestä.

Tällaisia elämyksiä on nyt tarjolla Aamupostin alueellakin.

Hyvinkääläinen Timo TaponenSami-poikineen on perustanut yrityksen, joka tarjoaa elämyksiä panssarivaunun ratissa. Ajotilaisuuksia voidaan järjestää yrityksen pihamaalle tehdyllä radalla, Hyvinkään Vauhtipuistossa, Vihtijärvellä tai Lopella.

– Nyt ollaan valmistauduttu kevääseen, toiminta alkaa täydellä vauhdilla huhtikuun alussa. Olin jo Matkamessuilla esittelemässä tätä palvelua ja ajotilaisuuteen oikeuttavia lahjakortteja meni hyvin kaupaksi. Toimin Lopen osastolla, minulla on juuret siellä ja osa ajotilaisuuksistakin tullaan järjestämään Lopella, kertoo Taponen.

– Voimme järjestää tapahtumia asiakkaan toiveiden mukaan. Kokemus tarjotaan joko isommalle ryhmälle tai sitten yksinään tuleville sovittavan aikataulun mukaan.

Hän uskoo, että tällaiselle erilaiselle kokemukselle riittää kysyntää. Kukaan on tuskin välttynyt näkemästä vanhoja tai uudempiakin filminpätkiä sodista.

Esimerkiksi toisessa maailmansodassa ensin Saksan joukkojen panssarivaunut vyöryivät valloitusretkille, mutta sitten muutaman vuoden kuluttua liittoutuneiden vaunut valtasivat alueita takaisin.

Toki panssarivaunuja nähtiin myös ensimmäisen maailmansodan aikana. Ja niitä nähdään nytkin aina siellä, jossa isompia tai pienempiä konflikteja esiintyy.

Panssarivaunut ovat olleet legendaarisessa maineessa myös sotaelokuvissa. Tuntemattoman sotilaan mieleenpainuvimpia kohtauksia on neuvostopanssarien hyökkäyksen pysäytys.

Oli niin tai näin, kiinnostavat panssarivaunut jatkuvasti etenkin miespuolisia kansalaisia. Niissä on se sellainen alkukantainen voiman tuntu ja tekninen ylemmyys, jota vaunuilla tehdyt teotkaan eivät kokonaan himmennä.

Taposelle syntyi idea panssarivaunujen hankkimisesta sattuman kautta.

– Poikani olisi järjestänyt minulle ajotilaisuuden erään toisen yrityksen kalustolla. Mutta hinta oli sen verran kallis, että jäi järjestämättä. Ajattelin, että tästähän voisi tehdä yritystoimintaa. Ei varmastikaan ole rikastumisen vaaraa, mutta jos jossakin vaiheessa saisi toiminnan tuottamaan omat kulunsa.

Näin lähti kerä purkautumaan. Nettiselailun kautta etsittiin myynnissä olevia käytettyjä panssarivaunuja. Niitä löytyi Itävallasta. Eikun matkaan.

– Paikan päällä löytyi henkilö, joka keräili kaikenlaisia moottorikapineita. Autoja, armeijatavaraa, panssarivaunuja. Lyhyen tutustumisen jälkeen tein kaupat ensimmäisestä. Näillä ei ole käyty sotaa, mutta paperisota oli melkoista. Ensin vientilupa Itävallasta, edellytti aseistuksen poistamista. Ja sitten tuontilupa Suomeen. Kaikki järjestyi ja rekkakuljetus Itävallasta Puolan Gdyniaan lähti. Sieltä vaunu laivattiin kohti Hankoa. Ja Hangosta tänne taas rekkakyydillä.

– Ensimmäisen vaunun ostoreissusta olisi saanut hyvän dokumentti- tai viihdeohjelman. Paikalla ollut henkilö kun olisi soveltunut mainiosti Kummeli-hahmoksi. Määräilyä, komentelua ja vinoilua asiakkaalle. Pokka kuitenkin piti.

Niin oltiin kotikonnuilla ja ensimmäisen Saurer-panssarivaunun kunnostus pääsi alkamaan.

– Kyse oli enemmänkin siistimisestä ja fiksauksesta. Teknisesti vaunu oli täysin kunnossa ja polttoainesäiliö piripintaan asti täynnä. Kuinka usein saa autoa ostaessa tällaisen edun? Tankkikaupassa sai!

– Tämän vaunutyypin valintaan vaikutti montakin asiaa. Tämä on melko kevyt kuljetettava. Lisäksi näihin on tehtaalla jo aktiiviaikana muutettu sauvaohjaus rattiohjaukseksi. Automaattivaihteisto toimii napakasti. Näitä vaunuja on sittemmin valmistettu Kreikassa lisenssillä, merkki on silloin Leonidas.

Ensimmäisellä vaunulla päästiin kokeilemaan maastoajoa jo marraskuussa. Mukana oli myös erään yrityksen seurue testaamassa palvelua.

– Sitten päätin, että ostamme toisen vaunun. Kun on kyse teknisistä laitteista, voi vaurioita aina tulla. Mutta jos tilaisuuksia varten on varalla toinen samanlainen vaunu, ei asiakkaiden tarvitse pettyä. Olen jo nuoresta asti pitänyt sellaisen periaatteen, että mitä luvataan, se hoidetaan. Tällaisten vaunujen varaosat eivät löydy ihan tuosta vaan. Parhaiten niitä löytää juuri samasta yrityksestä, josta vaunutkin hankittiin.

Timo Taponen kertoo, että on pitkään ollut kiinnostunut sotahistoriasta. Tällä ajatuksella Samikin ajatteli tuota synttärilahjaa.

– Nyt meidän tarjontamme myötä on mahdollisuus päästä ajamaan vaunua sittenkin edullisesti, samaa palvelua kauempana tarjoava yrityskin on pudottanut hinnoitteluaan.

Yritystoiminnan toteuttamiseksi on punottu yhteistyöverkkoja.

– Me hoidamme tämän ajattamisen, ruoka-alan ammattilaiset toteuttavat esimerkiksi ruokapalvelut yritysasiakkaille. Tätä voidaan yhdistää esimerkiksi värikuulasotaan, toisessa vaunussa on jo takana värikuulia ampuva konekivääri-replika. Suunnittelussa on myös tykin laukaisemisen ääni- ja pölyefekti. Siihenkin löytynee ratkaisu, uskoo Timo Taponen.

– Yksittäisajon lahjakortteja on jo mennyt mukavasti. Pienenä ongelmana täällä hallilla on se, että navigaattorit eivät välttämättä löydä perille, vaikka olemmekin ihan ison tien vieressä. Täytynee kehittää joku näkyvä maamerkki tai tienviitta.

Vastaavanlaista toimintaa ei lähialueilla ole.

Miltä se ajaminen sitten tuntui. Kirjoittaja ei änkenyt suurehkoa ruhoaan pienehköön ohjaajan tilaan. Mutta koeajaja löytyi lähipiiristä.

– Olipa messevä kokemus. Ohjaus on tarpeeksi tarkka. Ihan täyttä tuntumaa kääntyvyydestä ei ollut, kun ajettiin jäisellä pinnalla. Eikä kylmä vielä iskenyt, vaikka pipoa ei ollutkaan.

Ulkopuolinen tarkkailija huomasi, että jään päällä mentiin hienosti pienessä luistossa. Vaunu kääntyy pienessä tilassa. Ääni on juhlava.

Alku Renaulteilla Panssarivaunu on telaketjuilla kulkeva panssaroitu moottoriajoneuvo. Panssarivaunuja on moniin erilaisiin käyttötarkoituksiin. Saksassa panssarivaunu on Panzerkampfwagen eli panssaritaisteluvaunu. Tästä tulee Suomessakin käytetty nimitys. Itsenäisen Suomen ensimmäiset panssarivaunut olivat ranskalaisia, Renault FT-17 mallisia. Kevyet vaunut tulivat Suomeen 20-luvun alussa. Niiden seuraajia ovat olleet englantilaiset Vickersit ( kokonaispaino 6 tonnia) ja sotasaaliina ja muuten saadut neuvostoliittolaiset panssarivaunut. Saksastakin saatiin sodan aikana panssarivaunuja. Ostamalla tuli englantilaisia vaunuja kunnes siirryttiin neuvostokalustoon. Viime aikoina on maahan hankittu uusia vaunuja länsimaista. Pääosassa ovat käytettynä ostetut Leopard-vaunut.